Утрэхт (футбольны клюб)

«**Утрэхт**» () — нідэрляндзкі футбольны клюб з гораду Утрэхту. Заснаваны ў 1970 годзе на базе трох клюбаў з Утрэхту, як то ДОС, «Элінквэйк» і «Вэлякс». Чэмпіён Нідэрляндаў (1958) як *DOS*, уладальнік Кубка Нідэрляндаў (1985, 2003, 2004).

## Гісторыя
У канцы 1960-х улады гораду Утрэхту ініцыявалі перамовы аб зьліцьці трох прафэсійных клюбаў ДОС, «Вэлякс» і «Элінквэйк» з мэтай стварыць моцны клюб, здольны канкураваць на ўзроўні ўсёй краіны. Самым пасьпяховым зь іх быў ДОС, які ў 1958 годзе перамог у нацыянальным чэмпіянаце. Каманда ДОСу мела моцную абарончую тактыку, але безгаспадарчасьць пакінула клюб на мяжы банкруцтва. Клюб тройчы сэзонаў запар быў ля мяжы вылету з элітнае лігі.

Пляны аб зьліцьці ня вельмі станоўча ўспрымаліся клюбамі «Вэлякс» і «Элінквэйк». У пачатку 1960-х гадоў «Вэлякс» узвысіўся да Ээрстэ дывізіі і некалькі разоў быў блізкім да прасоўваньня ў Эрэдывізію. Аднак у 1968 годзе каманда зноў апусьцілася ў трэці дывізіён. «Элінквэйк» быў больш пасьпяховым клюбам за «Вэлякс». Ён часта чаргаваў сэзоны ў ніжняй частцы табліцы Эрэдывізіі з сэзонамі, дзе быў фаварытам у Эрстэ дывізіі. Акрамя таго, у «Элінквэйку» ўзьніклі настроі, што ён не зусім базуецца ва Утрэхце, але належыць да гораду Зёйлену, які быў незалежным мястэчкам да 1954 году. Клюб ня меў імпэту да зьліцьця, але, у рэшце рэшт, ня даў рады ціску з боку Утрэхцкіх гарадзкіх уладаў.

1 ліпеня 1970 году зьліцьцё стала рэчаіснасьцю, гэтак і быў закладзены «Утрэхт». Паколькі ДОС здолеў пазьбегнуць вылету з Эрэдывізіі сэзонам раней, новы клюб змог адразу ўзяць удзел у найвышэйшым нідэрляндзкім дывізіёне ў сваім уступным сэзоне. Хатнім стадыёнам навастворанага клюбу стаў Гальгенваард, які раней быў хатняй пляцоўкай клюбу ДОС. Першым галоўным трэнэрам «Утрэхту» быў прызначаны Бэрт Якабс, тагачасны 29-гадовы галоўны трэнэр «Вэляксу», да якога ў якасьці памочніка далучыўся 24-гадовы Фрыц Корбах з «Элінвэйку». Кіраўніцтва пастанавіла злучыць філязофіі трох клюбаў і стварыць, такім чынам, новую тоеснасьць. Асноўны склад быў сфармаваны пераважна з гульцоў клюбаў ДОС і «Элінквэйку», таксама адзін гулец «Вэляксу» быў улучаны да асноўных гульцоў. Яшчэ адзін футбаліст быў набыты зь іншага клюбу.

За першыя дзесяць гадоў свайго існаваньня «Ухтрэхт» няўхільна дужэў. Важным гульцам гэтага часу былі Ганс ван Бройкелен, Лео ван Вээн і Вілем ван Ганэгем. Не зважаючы на тое, што клюб патрапіў у фінансавы скандал з абвінавачаньнямі ў мяхлярстве, на футбольным полі гульцы мелі выдатныя вынікі. З 1980 па 1982 гады яны фінішавалі пятымі, трэцімі і зноўку пятымі адпаведна. У 1982 годзе яны дасягнулі фіналу Кубка Нідэрляндаў, але атрымалі там паразу ад АЗ-67. Тым ня менш, фінансавыя справы выглядалі досыць кепска. Каб заставацца на вяршыні айчыннага футболу «Утрэхт» штогод мусіць прадаваць сваіх ключавых гульцоў. Гэтак ван Бройкелен перайшоў у «Нотынггэм Форэст» у 1982 годзе, Вілі Карба далучыўся да «Бруге» ў 1983 годзе, а Роб дэ Віт узмацніў шыхты «Аякса» ў 1983 годзе. У выніку, у сярэдзіне 1980-х гадоў клюб звычайна сканчваў сэзоны ў сярэдзіне табліцы.

## Склад
: *Актуальны на 21 лютага 2026 году*

## Крыніцы

## Вонкавыя спасылкі
* Афіцыйны сайт клюбу

Катэгорыя:Утрэхт
Катэгорыя:Зьявіліся ў 1970 годзе